509/2018

Útdráttur

Staðfest var ákvæði héraðsdóms um að vísa framhaldsákæru frá dómi þar sem annmarki á ákæru í máli sem höfðað var gegn X gat ekki talist til augljósrar villu í skilningi 1. mgr. 153. gr. laga nr. 88/2008. Á hinn bóginn var talið að fram hefði komið fullnægjandi krafa af hálfu A um að X yrði dæmdur til refsingar vegna húsbrots og því var ákvæði héraðsdóms um að vísa þeim ákærulið frá dómi fellt úr gildi.

Úrskurður Landsréttar

Landsréttardómararnir I-kvk-nf E-kvk-nf, J-kk-nf F-kk-nf og O-kvk-nf M-kvk-nf A-kvk-nf kveða upp úrskurð í máli þessu.

Málsmeðferð og dómkröfur aðila

1 Sóknaraðili skaut málinu til Landsréttar með kæru 15. júní 2018, sem barst réttinum ásamt kærumálsgögnum 19. sama mánaðar. Kærður er sá hluti dóms Héraðsdóms Reykjavíkur 12. júní 2018 í málinu nr. S[…]/2018 þar sem framhaldsákæru og ákærulið II í máli sóknaraðila gegn varnaraðila var vísað frá héraðsdómi. Kæruheimild er í alið 2. mgr. 192. gr. laga nr. 88/2008 um meðferð sakamála.

2 Sóknaraðili krefst þess að ákvæði dómsins um að vísa framhaldsákæru og ákærulið II frá dómi verði felld úr gildi.

3 Varnaraðili hefur ekki látið málið til sín taka fyrir Landsrétti.

Niðurstaða

4 Með ákæru 5. apríl 2018 var varnaraðila gefið að sök kynferðisbrot með því að hafa á ákveðnu tímabili á þáverandi heimili sínu og heimili brotaþola að […], tekið ljósmyndir af brotaþola sem sýndu hana fáklædda eða nakta auk hreyfimynda sem sýndu varnaraðila og brotaþola í kynmökum og að hafa geymt framangreint myndefni á tveimur minnislyklum. Í ákæru var þessi háttsemi talin varða við 209. gr. almennra hegningarlaga nr. 19/1940. 5 Í framhaldsákæru 26. apríl 2018 greindi að,,með skírskotun til 1. mgr. 153. gr. laga um meðferð sakamála nr. 88/2008 er framhaldsákæra þessi gefin út til að bæta úr augljósri villu“ á fyrrgreindri ákæru, þannig að á eftir orðunum að […] kæmu orðin,,án samþykkis“.

6 Að virtu ákæruefninu eru orðin,,án samþykkis“ veigamikill þáttur í refsinæmi verknaðarins. Það að þeirra sé ekki getið í ákæru getur ekki talist til augljósrar villu í skilningi 1. mgr. 153. gr. laga nr. 88/2008. Þá á heimild til að breyta eða auka við ákæru á grundvelli upplýsinga sem ekki lágu fyrir við útgáfu ákæru ekki við í máli þessu. Úr fyrrgreindum annmarka á ákærunni varð ekki bætt með útgáfu framhaldsákæru og er því staðfest ákvæði héraðsdóms um að vísa framhaldsákæru frá héraðsdómi.

7

Samkvæmt 2. mgr. 242. gr. almennra hegningarlaga sæta húsbrot ákæru eftir kröfu þess manns sem misgert er við.

Í skýrslu sem lögregla tók af brotaþola 15. september 2016 var hún í upphafi innt eftir því hvort hún væri komin til að leggja fram formlega kæru á hendur varnaraðila og hvort hún krefðist þess að honum yrði refsað lögum samkvæmt. Svaraði hún því játandi. Í beinu framhaldi lýsti hún þeim brotum sem hún kærði, meðal annars húsbroti varnaraðila.

8 Samkvæmt framansögðu kom fram fullnægjandi krafa af hálfu brotaþola um að varnaraðili yrði dæmdur til refsingar vegna húsbrotsins sem ákæra tekur til. Verður ákvæði héraðsdóms um að vísa frá dómi ákærulið II í ákæru 5. apríl 2018 á hendur varnaraðila því fellt úr gildi og lagt fyrir dóminn að taka hann til efnismeðferðar.

Úrskurðarorð:

Staðfest er ákvæði héraðsdóms um frávísun framhaldsákæru í máli þessu.

Ákvæði héraðsdóms um að vísa frá dómi ákærulið II er fellt úr gildi og lagt fyrir dóminn að taka hann til efnismeðferðar.